საქართველოს საპარლამენტო არჩევნები 1995

საქართველოს საკანონმდებლო ორგანოს არჩევნები (1995)  — პირველი საპარლამენტო არჩევნები საქართველოში კონსტიტუციის მიღების შემდგომ. არჩევნები ტარდებოდა საპრეზიდენტო არჩევნებთან ერთად. არჩევნებში გაიმარჯვა საქართველოს მოქალაქეთა კავშირმა, პრეზიდენტ ედუარდ შევარდნაძის პარტიამ.

საფუძველი

1995 წლის 24 აგვისტოს საქართველოს პარლამენტმა მიიღო კონსტიტუცია, რომლის მიხედვითაც იმავე წლის შემოდგომაზე, 5 ნოემბერს ჩატარდა საქართველოს პარლამენტისა და პრეზიდენტის არჩევნები.

 წინასაარჩევნო პერიოდი 

პარტიებმა საპარლამენტო არჩევნებისთვის მზადება სხვადასხვა დროს დაიწყეს. 1994 წელს ქარტია 91-ის, სახალხო ფრონტისა და რესპუბლიკური პარტიის შერწყმის შედეგად ჩამოყალიბდა „გაერთიანებული რესპუბლიკური პარტია“. 1995 წელს შეიქმნა საარჩევნო ბლოკი „პროგრესი“, სადაც გაერთიანდა: საქართველოს დემოკრატიული კავშირი, ახალგაზრდა დემოკრატთა კავშირი „ჩვენი არჩევანი”, „საქართველოს მესაკუთრეები” და „თბილისი” . 5 ნოემბრის არჩევნებისთვის ერთიანმა კომუნისტურმა პარტიამ და სოციალ-დემოკრატიულმა პარტიამ შექმნეს საარჩევნო ბლოკი „ერთიანი კომუნისტური პარტია და სოციალ-დემოკრატები”. არჩევნებში დამოუკიდებლად მიიღეს მონაწილეობა შემდეგმა პარტიებმა: ილია ჭავჭავაძის საზოგადოება, ქართველ ტრადიციონალისტთა კავშირი, მერაბ კოსტავას საზოგადოება, კონსერვატიული (მონარქისტული) პარტია, ლიბერალურ-დემოკრატიული ეროვნული პარტია, საქართველოს დემოკრატიული პარტია და ა.შ.

 არჩევნები 

არჩევნებში მონაწილეობის მიღების უფლება ჰქონდა იმ პარტიასა და პოლიტიკურ გაერთიანებას, რომელიც წარმოადგენდა 50 ათასი მხარდამჭერის ხელმოწერას, ან რომელსაც ჰყავდა წარმომადგენელი საქართველოს პარლამენტში კონსტიტუციის მიღების დღისთვის. არჩევნები ტარდებოდა პროპორციული და მაჟორიტარული სისტემით. პარლამენტის 235 მანდატიდან 150 მანდატი მიღებული ხმების პროპორციულად ნაწილდებოდა იმ პარტიებზე, რომლებმაც მიიღეს არჩევნებში მონაწილე ამომრჩეველთა ხმების 5%-ზე მეტი. 85 დეპუტატი კი აირჩეოდა საქართველოს ადმინისტრაციული ერთეულებიდან. მათგან 12 მაჟორიტარ დეპუტატს ავტომატურად მიენიჭა უფლებამოსილება, რადგანაც ისინი წარმოადგენდნენ აფხაზეთის რაიონების მაჟორიტარ დეპუტატებს, ხოლო დანარჩენ 73 მაჟორიტარულ ოლქში არჩევნები ჩატარდა ჩვეულებისამებრ. 

შედეგები

არჩევნებში მონაწილეობდა 53 პარტია. ამომრჩეველთა საერთო რაოდენობა იყო 3 121 075. არჩევნებში მონაწილეობა მიიღო 2 127 946-მა ადამიანმა, ანუ ამომრჩეველთა 68,18%-მა. კენჭისყრის პროცესმა მშვიდად ჩაიარა, საერთაშორისო დამკვირვებლებს მნიშვნელოვანი დარღვევები არ დაუფიქსირებიათ. დადგენილი 5%-იანი ბარიერი მხოლოდ სამმა პარტიამ გადალახა. პირველ ტურში გამარჯვებულად მხოლოდ 32 მაჟორიტარი გამოვლინდა. 42 ოლქში კი, მათ შორის თბილისის ოლქებში, მეორე ტური გაიმართა.

პარტიახმების რაოდენობა %მიღებული მანდატების რაოდენობამაჟორიტარული მანდატების რაოდენობასაქართველოს მოქალაქეთა კავშირი504,58623,719018ეროვნულ-დემოკრატიული პარტია169,2187,95313დემოკრატიული აღორძინების კავშირი145,6256,84256ქართველ ტრადიციონალისტთა კავშირი89,7524,22-2საქართველოს სოციალისტური პარტია80,7473,79-4საქართველოს რეფორმატორთა კავშირი "ეროვნული თანხმობა"61,4242,89-2ბლოკი "თანადგომა"45,7472,15-3 საქართველოს გაერთიანებული რესპუბლიკური პარტია35,0511,65-1სახელმწიფოებრივ-სამართლებრივი გაერთიანება22,1901,65-1ბლოკი "პროგრესი"29,1891,37-4"ლემი"8,7720,41-1დამოუკიდებელი კანდიდატები---29

ახლადარჩეული პარლამენტის თავმჯდომარე გახდა ზურაბ ჟვანია.

რესურსები ინტერნეტში
GEORGIA Parliamentary Chamber

1995
კატეგორია:1995 წლის არჩევნები